Paterna augmenta les places del Bus a la Platja per atendre la gran demanda de viatgers
12/06/2017

# Paterna augmenta les places del Bus a la Platja per atendre la gran demanda de viatgers

[![Paterna augmenta les places del Bus a la Platja per atendre la gran demanda de viatgers](/images/grupos-politicos/PODEMOS/Bus-Playa.jpg)](/images/grupos-politicos/PODEMOS/Bus-Playa.jpg)

12.06.2017

A partir del proper 1 de juliol, i fins al 3 de setembre, els paterners i paterneres podran agafar ja la línia d'autobús que enllaça el municipi amb Port Saplaya

L'Ajuntament de Paterna continua millorant el servei que presta als veïns i veïnes amb l'autobús a la platja que connecta el municipi paterner amb Port Saplaya durant els mesos de juliol i agost.

Per això, i donat el gran acolliment que aquest bus té entre els paterners i les paterneres cada estiu, l'equip de govern ha decidit aquest any, a més de mantenir el servei ininterrompudament de dilluns a diumenge que va posar en martxa l'any passat, posar un autobús més gran per atendre el gran volum de viatgers que utilitzen aquest bus per anar a la platja.

D'aquesta manera, aquest estiu els veïns disposaran d'un bus de 15 metres rígid, amb 65 places assegudes i 20 dempeus, en lloc de l'autobús de 30 places assegudes i 30/40 places dempeus que es venia utilitzant els últims anys. “L'objectiu és augmentar la capacitat del bus i millorar la comoditat dels viatgers, que la gent puga anar asseguda durant el trajecte fins a la platja”, ha explicat la regidora d'Infraestructures, Núria Campos.

Aquestes dues millores se sumen a la decisió que porta prenent l'equip de govern des que va accedir a l’Alcaldia de començar a prestar el servei el 1 de juliol en lloc del 15 de juliol com feia l'anterior equip de govern del PP, unes mesures que ja han permès, estiu després d'estiu, un considerable increment en el nombre de viatgers d'aquesta línia, passant dels 2.394 viatgers en 2013 i els 4.324 viatgers en 2014 als 7.232 en 2015 i els 10.725 viatgers de 2016.

Núria Campos ha destacat que “amb la prestació del servei de bus a la platja tots els dies de la setmana durant els dos mesos íntegres d'estiu i amb una autobús més gran, el Govern de Paterna pretén seguir millorant el servei de transport que aquest any, previsiblement, tornarà a ser un èxit i serà utilitzat per més de 10.000 veïns i veïnes”.